20050718
Decizia Consiliului
din 18 iulie 2005
privind aderarea Comunității Europene la Regulamentele nr. 94 privind omologarea vehiculelor în ceea ce privește protecția pasagerilor în caz de coliziune frontală și nr. 95 privind omologarea vehiculelor în ceea ce privește protecția pasagerilor în caz de coliziune laterală ale Comisiei Economice pentru Europa a Organizației Națiunilor Unite
(Text cu relevanță pentru SEE)
(2005/614/CE)
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Decizia 97/836/CE a Consiliului din 27 noiembrie 1997 în vederea aderării Comunității Europene la Acordul Comisiei Economice pentru Europa a Organizației Națiunilor Unite privind adoptarea specificațiilor tehnice uniforme pentru vehicule cu roți, echipamente și componente care pot fi montate și/sau folosite la vehicule cu roți și condițiile pentru recunoașterea reciprocă a omologărilor acordate pe baza acestor specificații ("acordul revizuit din 1958") [1], în special articolul 3 alineatul (3) și articolul 4 alineatul (2),
având în vedere propunerea Comisiei,
având în vedere avizul conform al Parlamentului European [2],
întrucât:
(1) Specificațiile uniforme din Regulamentele nr. 94 privind omologarea vehiculelor în ceea ce privește protecția pasagerilor în caz de coliziune frontală și nr. 95 privind omologarea vehiculelor în ceea ce privește protecția pasagerilor în caz de coliziune laterală ale Comisiei Economice pentru Europa a Organizației Națiunilor Unite vizează eliminarea barierelor tehnice din calea comerțului cu autovehicule dintre părțile contractante, asigurând totodată un grad ridicat de siguranță pasagerilor vehiculelor.
(2) Regulamentul nr. 94 și Regulamentul nr. 95 nu erau menționate în anexa II la Decizia 97/836/CE, în măsura în care aceste Regulamente nu corespundeau cerințelor și specificațiilor tehnice ale Comunității în momentul aderării acesteia la acordul revizuit din 1958.
(3) Având în vedere modificările subsecvente ale Regulamentului nr. 94 [3] și ale Regulamentului nr. 95 [4], trebuie ca aceste Regulamente să fie încorporate în sistemul comunitar de omologare a autovehiculelor,
DECIDE:
Articolul 1
(1) Comunitatea Europeană aplică Regulamentul nr. 94 al Comisiei Economice pentru Europa a Organizației Națiunilor Unite privind omologarea vehiculelor în ceea ce privește protecția pasagerilor în caz de coliziune frontală.
(2) Comunitatea Europeană aplică Regulamentul nr. 95 al Comisiei Economice pentru Europa a Organizației Națiunilor Unite privind omologarea vehiculelor în ceea ce privește protecția pasagerilor în caz de coliziune laterală.
(3) Textele regulamentelor sunt anexate la prezenta Decizie.
Articolul 2
Regulamentele nr. 94 privind omologarea vehiculelor în ceea ce privește protecția pasagerilor în caz de coliziune frontală și nr. 95 privind omologarea vehiculelor în ceea ce privește protecția pasagerilor în caz de coliziune laterală ale Comisiei Economice pentru Europa a Organizației Națiunilor Unite sunt încorporate în sistemul comunitar de omologare a autovehiculelor.
Articolul 3
Prezenta decizie este notificată de către Comisie Secretarului General al Organizației Națiunilor Unite.
Adoptată la Bruxelles, 18 iulie 2005.